Clotilde Armand, în vizorul CSM. Edilul este acuzat că afectează imaginea Justiției din România
- Mădălina Sfrijan
- 12 martie 2024, 17:27
În urma acuzațiilor făcute de Clotilde Armand, Consiliul Superior al Magistraturii (CSM) a reacționat, precizând că acestea încalcă independența judecătorilor. Recent, primarul Sectorului 1 spus că instanţele de judecată ar fi conduse de marionete PNL-PSD.
CSM, după afirmațiile făcute de Clotilde Armand
Printre acuzațiile făcute de primarul Sectorului 1 s-a numărat și faptul că judecătorul de la Curtea de Apel Bucureşti, care analiza dosarul prin care cerea anularea raportului Agenţiei Naţionale de Integritate, a fost schimbat. În replică, CSM a precizat că afirmaţiile edilului încalcă independenţa judecătorilor şi afectează imaginea justiţiei.
Secţia pentru judecători a Consiliului Superior al Magistraturii a decis în şedinţa de marţi apărarea independenţei judecătorilor. Hotărârea vine după postarea primarului Sectorului 1, Clotilde Armand.
Primarul Sectorului, în centrul unui nou scandal
"Având în vedere publicarea la data de 11 martie 2024, de către un primar al unui sector al Municipiului Bucureşti, pe pagina din social media, a mai multor opinii prin care acuză politizarea puterii judecătoreşti şi a Curţii de Apel Bucureşti, preluat ulterior prin intermediul mass media, Secţia pentru judecători a Consiliului Superior al Magistraturii a decis în şedinţa din 12 martie 2024 apărarea independenţei judecătorilor", se arată într-un comunicat CSM remis marți.
Potrivit CSM, intruziunea în independenţa judecătorilor a fost accentuată, mai ales având în vedere că afirmaţiile primarului de la Sectorul 1 au fost făcute în aceeaşi zi în care cauza se afla în pronunţare.
"Secţia pentru judecători a constatat că afirmaţiile formulate, prin care se susţine că instanţele judecătoreşti, în general, şi o curte de apel nominalizată se află sub control politic, iar dosarele sunt repartizate şi soluţionate sub influenţă politică, reprezintă aspecte de fapt de o mare gravitate, prezentate public ca fiind reale, fără o bază factuală, depăşesc limita admisibilă a unor critici obiective care sunt permise în discursul public şi încalcă independenţa judecătorilor, afectând imaginea justiţiei.
Intruziunea în independenţa judecătorilor a fost cu atât mai accentuată cu cât afirmaţiile doamnei primar au fost exprimate şi mediatizate în aceeaşi zi în care cauza în care era parte se afla în pronunţare, fiind un mijloc de presiune publică asupra completului de judecată şi a instanţei în ziua deliberării asupra soluţiei pronunţate în cauză", au mai transmis reprezentanții Consiliului Superior al Magistraturii.
CSM, reacție după afirmațiile făcute de Clotilde Armand
Primarul Sectorului 1 a anunțat recent că judecătorul de la Curtea de Apel Bucureşti, care analiza dosarul prin care aceasta solicita anularea raportului Agenţiei Naţionale de Integritate (ANI) a fost schimbat. De altfel, același judecător preluase şi sesizarea Curţii Constituţionale cu o excepţie de neconstituţionalitate.
"Schimbarea judecătoarei a fost făcută fără niciun fel de motivare, fără niciun argument. Brusc, o nouă judecătoare a preluat cazul şi a respins cererea de a se pronunţa pe sesizarea CCR şi de a suspenda cauza până la soluţionarea acesteia", a afirmat edilul.